Vejle FC

”De Grønne”…

Tilnavnet er kendt af ethvert barn i Vejle som betegnelsen for den traditionsrige vestbyklub, som holder til ved Vestbanevej.

Vejle Fodbold Club – i daglig tale blot VFC – blev stiftet i 1946 som en sammenlægning af Vejle Arbejder Boldklub og Boldklubben B21.

Med Spinderierne i vestbyen blev VFC kendt som arbejderklubben og lillebror i rivaliseringen med ”Borgerskabets klub” oven for bakken, Vejle Boldklub. Mange af de senere så kendte VB-spillere har startet karrieren i grønt – eksempelvis Allan Simonsen, Ulrik le Fevre, Tommy Hansen, Per Jørgensen, Ib Jaquet, Kaspar Dalgas og Thychosen-klanen.

Det højeste niveau, vestbyklubben har spillet på, er Danmarksserien – á to omgange i 1990’erne. Flest kampe på VFC’s førstehold har Jørgen R. Sørensen haft med 359. Kendt af alle er tidspunktet for VFC’s førsteholdskampe: søndag formiddag!

VFC råder i denne sæson over tre herreseniorhold – serie 1, 4 og 6.

”Vi har tidligere haft fire seniorhold, men vi er jo ikke de eneste, der mærker nedgang på senior,” siger ungdomsformand Per Mikkelsen. ”Det lyder måske lidt sjovt at sige det, når vort serie 1 hold p.t. ligger sidst i sin række, men klubbens målsætning er Jyllandsserie inden for nogle år.”

VFC, der ellers har haft kvindesenior i mange år, har i foråret måtte trække sit kvinde serie 2 op til sæsonstart.

Klubbens ældste drengehold er et U-12 hold, og så har man drengehold i U-7 og U-8. Hos pigerne er der et 8-mands hold i U-14.

”Vores medlemstal er nogenlunde status quo – set over både ungdom og senior,” siger Per Mikkelsen. ”Hvor vores bydel for år tilbage var ved at blive et sølvbryllupskvarter, er der nu kommet flere børnefamilier, og det mærker vi nede ved de yngste årgange. Der kommer faktisk nye spillere hver uge. Vi har gang i nogle gode ting i klubben – dygtigere trænere, flere frivillige. Men der er mange klubber om buddet, og de slås jo om de samme spillere…”

Uden ungdomshold på de ældre årgange er der ingen fødekæde til seniorafdelingen, som så må skaffe sine spillere på anden vis.

Trænerrekruttering kan som i andre klubber også være en udfordring.

”Vi betoner over for forældrene, hvor nødvendigt det er, at de stiller op for klubben,” siger Per Mikkelsen. ”Vi sender dem gerne på kursus, hvis de har lyst, men vi vil gerne, at alle vore trænere som minimum har B1.”

Per Mikkelsen er overordnet tilfreds med banefaciliteterne på Vestbanevej.

”Men vi mangler selvfølgelig en kunststofbane. Her håber vi, vi sammen med Rosborg og Campus Vejle, som også har dette ønske, kan etablere en fælles kunstbane, og kommunen synes positiv over for ideen. Men om der går et, to eller tre år, er vanskeligt at sige.”

*Tekst: Ole Kristensen*